Pamokos tema: Gamta kalba vaizdais: anglų ir lietuvių kalbų vaizdingi posakiai aplink mus
 
Klausimas:  Kaip gamtos ir aplinkos objektai tampa vaizdingų posakių dalimi anglų ir lietuvių kalbose? 
 
Temos BUP: Kalba ir kultūra. Vaizdingoji kalba. Frazeologizmai ir vaizdingi posakiai. Žodyno plėtra ir kalbų bei kultūrų palyginimas. 

Tikslas: Ugdyti mokinių gebėjimą suprasti, interpretuoti ir realiose situacijose vartoti anglų kalbos vaizdingus posakius, siejant juos su aplinkoje matomais objektais ir lyginant su lietuvių kalbos frazeologizmais.
  
Uždaviniai:
1.Mokiniai atpažins ir paaiškins ne mažiau kaip 10–15 anglų kalbos vaizdingų posakių bei jų reikšmių, remdamiesi kontekstu ir grupiniu darbu.
2. Palygins anglų ir lietuvių kalbų posakius, surasdami panašumus, skirtumus ir kultūrinius atitikmenis.
3. Kurs ir pristatys dialogus, trumpas situacijas ar mini istorijas, taisyklingai vartodami naujai išmoktus posakius.

Kompetencijos:  
Komunikavimo kompetencija – supranta ir vartoja naujas kalbines raiškos priemones.
Pažinimo kompetencija – analizuoja kalbos reiškinius, ieško sąsajų tarp kalbų.
Kūrybiškumo kompetencija – kuria sakinius, dialogus ir interpretuoja posakių reikšmes.
Kultūrinė kompetencija – susipažįsta su skirtingų kalbų vaizdingaja raiška.
Socialinė, emocinė ir sveikos gyvensenos kompetencija – bendradarbiauja grupėse, mokosi lauko aplinkoje.
Skaitmeninė kompetencija ( naudojami telefonai/planšetės informacijai patikrinti).

Priemonės:   
Darbo lapai grupėms;
Rašikliai, segtuvai rašymui lauke;
Telefonai arba planšetės (pasirinktinai);
Parko ar gamtinės aplinkos objektai (medžiai, tiltas, suolai, vandens telkinys, pieva ir kt.);
Kamuoliukas refleksijai.

Vertinimas:  
Formuojamasis.

Metodai:   
Tyrinėjimu grįstas mokymasis;
Darbas grupėse („Ekspertų grupės“);
Bendradarbiavimo metodas („Mokiniai moko mokinius“);
Diskusija ir idėjų lietus;
Praktinis kalbos vartojimas kontekste;
Refleksija („Baik sakinį“, diskusija ratu).

Vieta: Miesto parkai ( Sereikiškių, Vingio, Pavilnių regioninis, Pasakų, Žaliųjų ežerų pakrantė)  

Klasė: 7, 8 

Veiklos:
Pamokos, vykstančios bet kuriame miesto parke metu, mokiniai susipažins su juos supančio parko aplinka ir įvardys matomus objektus anglų kalba (tree, bridge, lake, bench, cloud, bird ir kt.) bei prisimins lietuviškus posakius, susijusius su šiais objektais.
 Vėliau grupėse sudėlios posakius iš duotų sumaišytų žodžių, pasitikrins telefonais jų reikšmes ir prasmę, prisimins ar suras posakių atitikmenų lietuvių kalboje. Atlikdami kūrybinę užduotį kurs prasmingus dialogus, situacijas ar mini istorijas su pasirinktomis frazėmis bei pristatys jas kitoms grupėms, atsakydami į klausimus ir paaiškindami reikšmes. 
Po to, iš naujo suformavę grupes (kuriose bus bent po vieną atstovą iš kiekvienos buvusios grupės) užduočių lapuose analizuos visų grupių nagrinėtus vaizdingus posakius pasirinkdami teisingas reikšmes padedant “grupių ekspertams”. 
Pamokos pabaigoje mokiniai reflektuos pamoką: ratu dalinsis kokius posakius sužinojo ir išmoko, įvardindami dažniausiai/rečiausiai vartojamus, ar turinčius netikėčiausią atitikmenį lietuvių kalboje. Taip pat aptars su kokiais iššūkiais susidūrė pamokos metu ir kaip sugebėjo juos įveikti. Pamoka bus baigta trumpa klasės diskusija kaip gamta ir aplinkos objektai atsispindi tiek anglų, tiek lietuvių kalbų vaizdingoje raiškoje. 


Įtrauktis:
Sudaromos mišrios grupės, kad stipresni mokiniai galėtų padėti tiems, kuriems reikia daugiau pagalbos. SUP mokiniams užduotys skaidomos mažais žingsniais, pateikiamos aiškios instrukcijos ir konkretūs pavyzdžiai. Prireikus galima pateikti mokytojui skirtą medžiagą, kurioje pateikiamas posakis, jo paaiškinimas ir atitikmuo lietuvių kalboje.


	Trukmė
	       Turinys
	Pastabos

	Pamokos dalis: įvadinė

	10 min.

	Mokytojas pristato temą ir įtraukia moksleivius į trumpą diskusiją ar lengva suprasti, kai vartojame tokias frazes: “skraido padebesiais”, “kaip iš medžio iškritęs” ar “akmuo nuo širdies nusirito”. Tęsia klausdamas: “What are these phrases?” ir padeda moksleiviams suprasti arba supažindina, kad  “These are figures of speech, idioms that are phrases or expressions where the overall meaning cannot be understood by taking the literal definitions of the individual words. Instead, they have a figurative meaning that must be learned as a whole.”
Moksleiviai kviečiami  apžiūrėti parko aplinką ir įvardinti matomus objektus anglų kalba (tree, grass, sand, bench, cloud, bird ir kt.). Prisimenami lietuviški posakiai, susiję su šiais objektais: “Tylus kaip žemė”,  “Kaip smėlis pro pirštus”, “Ankstyvas paukštis”, “Širdis kaip akmuo”, “Ne iš kelmo spirtas”, “Nuo mokyklos suolo” ir pan.
Pasidaliname į 3-5 grupes priklausomai nuo mokinių skaičiaus.
	Prieš pradedant pamoką pasivaikštome  parke, apžiūrime objektus.

	Pamokos dalis: mokymosi veiklos

	40 min.

	Darbas grupėse. Kiekviena grupė gauna po 3-5 raktinius žodžius, kuriuos suranda užduočių lapuose pateiktuose sakiniuose ir iš išmėtytų žodžių sudaro 3 vaizdingus posakius ( pirma užduotis). Moksleiviai diskutuoja, naudojasi telefonais ieškodami frazių, pasitikrina jų reikšmes ir prasmę, prisimena ir/ar suranda šių posakių atitikmenų lietuvių kalboje, juos užsirašo. 
Bendra visų grupių veikla kartu. Vėliau, atlikdami kūrybinę užduotį, kuria prasmingus dialogus, situacijas ar mini istorijas su viena pasirinkta  fraze bei pristato jas kitoms grupėms. Atsako į klausimus ir paaiškina posakių reikšmes, pateikia lietuvišką variantą. Grupės, stebėdamos viena kitų pristatymus, pasižymi pavartotus posakius, jų reikšmes ir atitikmenis lietuvių kalboje.
Darbas naujose grupėse. Po to, iš naujo suformavę grupes (kuriose bus bent po vieną “ekspertą” iš kiekvienos buvusios grupės) mokiniai atlieka trečią užduotį “Which Meaning Is Correct?” Užduočių lapuose analizuoja visų grupių nagrinėtus vaizdingus posakius pasirinkdami teisingas reikšmes padedant “grupių ekspertams”. 

Mokytojas juda tarp grupių, stebi mokinių darbą, padeda atrasti tikslesnes reikšmes, taisyklingai suformuluoti sakinius, užduoda papildomus klausimus. 
	Kiekvienas moksleivis gauna užduočių lapą.


Galima parke rasti objektą  kuris geriausiai atitinka grupių posakius ir ten kurti dialogus.

	Pamokos dalis: apibendrinimo ir įsivertinimo

	10 min.
	
Refleksija. Mokiniai užpildo ketvirtos užduoties teiginius įsivertindami ką naujo išmoko, kaip sekėsi dirbti grupėse, kiek prisidėjo prie grupės darbo. Aptariant klausimus kalbama iš eilės ratu arba kalba tas, kieno rankose atsiduria kamuolys, perduodamas vienas kitam. 
Pamoka baigiama trumpa klasės diskusija kaip gamta ir aplinkos objektai atsispindi  anglų ir lietuvių kalbų vaizdingoje raiškoje. 
Vertinama individuali pažanga, pastangos, bendradarbiavimas ir aktyvus dalyvavimas, o ne vien galutinis rezultatas. 
	



